title: 2007/818/ЕО: Решение на Съвета от 8 ноември 2007 година за сключване на Споразумение между Европейската общност и Република Черна гора за обратното приемане на незаконно пребиваващи лица

text:
               19.12.2007

               BG

               Официален вестник на Европейския съюз

               L 334/25

         РЕШЕНИЕ НА СЪВЕТА
   от 8 ноември 2007 година
   за сключване на Споразумение между Европейската общност и Република Черна гора за обратното приемане на незаконно пребиваващи лица
   (2007/818/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 63, точка 3, буква б) във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията е договорила от името на Европейската общност Споразумение с Република Черна гора за обратното приемане на незаконно пребиваващи лица.

               (2)

               Споразумението беше подписано от името на Европейската общност на 18 септември 2007 г. при условие сключването му на по-късна дата в съответствие с решението на Съвета, прието на 18 септември 2007 г.

               (3)

               Споразумението следва да бъде одобрено.

               (4)

               Със споразумението се създава Съвместен комитет по обратно приемане, който може да приема свой процедурен правилник. В този случай е уместно да се предвиди опростена процедура за определяне на позицията на Общността.

               (5)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство е нотифицирало желанието си да участва в приемането и прилагането на настоящото решение.

               (6)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, и без да се засяга член 4 от посочения протокол, Ирландия не участва в приемането на настоящото решение, не е обвързана от него и не го прилага.

               (7)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение, не е обвързана от него и не го прилага,

         РЕШИ:
   Член 1
   Споразумението между Европейската общност и Република Черна гора за обратното приемане на незаконно пребиваващи лица се одобрява с настоящото от името на Общността.
   Текстът на споразумението е приложен към настоящото решение.
   Член 2
   Председателят на Съвета предоставя нотификацията, предвидена в член 22, параграф 2 от споразумението (2).
   Член 3
   Комисията представлява Общността в Съвместния комитет по обратно приемане, създаден съгласно член 18 от споразумението.
   Член 4
   Позицията на Общността в рамките на Съвместния комитет по обратно приемане по отношение на приемането на неговия процедурен правилник съгласно член 18, параграф 5 от споразумението се взема от Комисията след консултация със специален комитет, определен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 8 ноември 2007 година.

            За Съвета

            Председател

         R. PEREIRA

      (1)  Становище от 24 октомври 2007 г. (все още непубликувано в Официален вестник).

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
   СПОРАЗУМЕНИЕ
   между Европейската общност и Република Черна гора за обратното приемане на незаконно пребиваващи лица
   ВИСОКОДОГОВАРЯЩИТЕ СТРАНИ
   ЕВРОПЕЙСКАТА ОБЩНОСТ, наричана по-долу „Общността“,
   и
   РЕПУБЛИКА ЧЕРНА ГОРА, наричана по-долу „Черна гора“,
   РЕШЕНИ да заздравят сътрудничеството помежду си, за да се борят по-ефективно с незаконната миграция;
   ВОДЕНИ ОТ ЖЕЛАНИЕТО СИ да създадат чрез настоящото споразумение и на реципрочна основа бързи и ефективни процедури за идентифициране и безопасно и методично връщане на лицата, които не отговарят или вече не отговарят на условията за влизане, престой и пребиваване на територията на Черна гора или на дадена държава-членка на Европейския съюз, както и да улеснят транзитното преминаване на такива лица в дух на сътрудничество;
   КАТО ПОДЧЕРТАВАТ, че настоящото споразумение не засяга правата, задълженията и отговорностите на Общността, държавите-членки на Европейския съюз и Черна гора, произтичащи от международното право, и по-специално от Европейската конвенция за защита на правата на човека и основните свободи от 4 ноември 1950 г. и на Конвенцията за статута на бежанците от 28 юли 1951 г.;
   КАТО ОТЧИТАТ, че разпоредбите на настоящото споразумение, което попада в приложното поле на дял IV от Договора за създаване на Европейската общност, не се прилага за Кралство Дания в съответствие с Протокола относно позицията на Дания, приложен към Договора за Европейския съюз и към Договора за създаване на Европейската общност,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „договарящи страни“ означава Черна гора и Общността;

               б)

               „гражданин на Черна гора“ означава всяко лице, което притежава гражданство на Република Черна гора в съответствие с националното ѝ законодателство;

               в)

               „гражданин на държава-членка“ означава всяко лице, което притежава гражданство на държава-членка съгласно определеното за целите на Общността;

               г)

               „държава-членка“ означава всяка държава-членка на Европейския съюз, с изключение на Кралство Дания;

               д)

               „гражданин на трета страна“ означава всяко лице, което притежава гражданство, различно от това на Черна гора или на някоя държава-членка;

               е)

               „лице без гражданство“ означава всяко лице, което не притежава гражданство;

               ж)

               „разрешение за пребиваване“ означава всякакъв вид разрешение, издадено от Черна гора или от една от държавите-членки, даващо право на лицето да пребивава на територията на тази страна. Това не включва временните разрешения за престой във връзка с обработката на заявление за убежище или заявление за разрешение за пребиваване;

               з)

               „виза“ означава издадено разрешение или взето решение от Черна гора или от една от държавите-членки, което е необходимо за влизане или транзитно преминаване на територията ѝ. Това не включва летищна транзитна виза;

               и)

               „запитваща държава“ означава държавата (Черна гора или една от държавите-членки), която подава заявление за обратно приемане съгласно член 7 или заявление за транзитно преминаване съгласно член 14 от настоящото споразумение;

               й)

               „запитана държава“ означава държавата (Черна гора или една от държавите-членки), към която е отправено заявление за обратно приемане съгласно член 7 или заявление за транзитно преминаване съгласно член 14 от настоящото споразумение;

               к)

               „компетентен орган“ означава всеки национален орган на Черна гора или на една от държавите-членки, който е натоварен с изпълнението на настоящото споразумение в съответствие с член 19, параграф 1, буква a) от него;

               л)

               „транзитно преминаване“ означава преминаване на гражданин на трета страна или лице без гражданство през територията на запитаната държава, когато пътува от запитващата държава за държавата цел на пътуването;

               м)

               „обратно приемане“ означава предаване от запитващата държава и приемане от запитаната държава на лица (собствени граждани на запитаната държава, граждани на трета страна или лица без гражданство), за които е установено, че са влезли, намирали са се или са пребивавали нелегално в запитващата държава, в съответствие с разпоредбите на настоящото споразумение.

         РАЗДЕЛ I.
   ЗАДЪЛЖЕНИЯ НА ЧЕРНА ГОРА ПО ОБРАТНО ПРИЕМАНЕ
   Член 2
   Обратно приемане на свои граждани
   1.   Черна гора приема обратно при заявление от държава-членка и без допълнителни формалности, освен тези, предвидени в настоящото споразумение, всички лица, които не отговарят или вече не отговарят на действащите условия за влизане, престой и пребиваване на територията на запитващата държава-членка, при условие че е доказано или може обосновано да се предположи въз основа на предоставените prima facie доказателства, че лицата са граждани на Черна гора.
   2.   Черна гора приема обратно също така:

               —

               непълнолетните несемейни деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в запитващата държава-членка;

               —

               съпруга(та), притежаващ(а) гражданство, различно от това на лицата, посочени в параграф 1, при условие че има право на влизане и престой или получи право на влизане и престой на територията на Черна гора, освен ако притежава самостоятелно право на пребиваване в запитващата държава-членка.

         3.   Освен това Черна гора приема обратно лица, на които им е било отнето или са се отказали от гражданството на Черна гора след влизането си на територията на дадена държава-членка, освен ако на лицата е било най-малкото обещано натурализиране от една от държавите-членки.
   4.   След като Черна гора е отговорила положително на заявлението за обратно приемане, компетентната дипломатическа мисия или консулско представителство на Черна гора издава незабавно, не по-късно от 3 работни дни, пътнически документ, необходим за връщането на лицето, което подлежи на обратно приемане, с валидност най-малко 3 месеца. Ако поради правни или фактически причини въпросното лице не може да бъде върнато в рамките на посочения срок на валидност на пътническия документ, издаден първоначално, компетентната дипломатическа мисия или консулското представителство на Черна гора в срок от 14 календарни дни издава нов пътнически документ с валидност за същия срок. Ако в рамките на 14 календарни дни Черна гора не е издала нов пътнически документ, се счита, че приема използването на стандартния пътнически документ на ЕС за целите на експулсирането (1).
   5.   В случай че лицето, което следва да се приеме обратно, притежава гражданство на трета страна в допълнение към гражданството на Черна гора, запитващата държава-членка взема под внимание желанието на лицето да бъде прието обратно в държавата по неговия/нейния избор.
   Член 3
   Обратно приемане на граждани на трета страна и на лица без гражданство
   1.   Черна гора приема обратно, при заявление от дадена държава-членка и без допълнителни формалности, освен тези, предвидени в настоящото споразумение, всички граждани на трета страна или лица без гражданство, които не отговарят или вече не отговарят на действащите условия за влизане, престой и пребиваване на територията на запитващата държава-членка, при условие че е доказано или може обосновано да се предположи въз основа на предоставените prima facie доказателства, че тези лица:

               а)

               притежават или са притежавали по времето на влизането си валидна виза или разрешение за пребиваване, издадено от Черна гора; или

               б)

               са влезли незаконно и непосредствено на територията на държавите-членки, след като са се намирали или са минали транзитно през територията на Черна гора.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство е било само в транзитна зона на международно летище в Черна гора; или

               б)

               запитващата държава-членка е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако:

                           —

                           лицето притежава виза или разрешение за пребиваване, издадено от Черна гора, с по-дълъг срок на валидност от издаденото от запитващата държава-членка; или

                           —

                           визата или разрешението за пребиваване, издадено от запитващата държава-членка, е придобито чрез използване на подправени или неистински документи, или чрез правенето на неверни декларации; или

                           —

                           това лице не спазва условията, свързани с визата.

         3.   Освен това при заявление от държава-членка Черна гора приема обратно бивши граждани на бившата Социалистическа федеративна република Югославия, които не са получили друго гражданство и чието място на раждане и постоянно пребиваване към 27 април 1992 г. е било на територията на Черна гора, при условие че последното може да бъде потвърдено от черногорските органи към датата на подаване на заявлението за обратно приемане.
   4.   След като Черна гора е отговорила положително на заявлението за обратно приемане, запитващата държава-членка издава на лицето, чието обратно приемане е прието, стандартния пътнически документ на ЕС за целите на експулсирането (1).
   РАЗДЕЛ II
   ЗАДЪЛЖЕНИЯ НА ОБЩНОСТТА ПО ОБРАТНО ПРИЕМАНЕ
   Член 4
   Обратно приемане на свои граждани
   1.   Държава-членка приема обратно при заявление от Черна гора и без допълнителни формалности освен тези, предвидени в настоящото споразумение, всички лица, които не отговарят или вече не отговарят на действащите условия за влизане, престой и пребиваване на територията на Черна гора, при условие че е доказано или че може обосновано да се предположи въз основа на предоставените prima facie доказателства, че лицата са граждани на тази държава-членка.
   2.   Освен това държавата-членка приема обратно:

               —

               непълнолетните несемейни деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в Черна гора;

               —

               съпрузите, притежаващи гражданство, различно от това на лицата, посочени в параграф 1, при условие че имат право на влизане и престой или са получили право на влизане или престой на територията на запитаната държава-членка, освен ако притежават самостоятелно право на пребиваване в Черна гора.

         3.   Държава-членка също приема обратно лица, на които им е било отнето или са се отказали от гражданството на държава-членка след влизането си на територията на Черна гора, освен ако на лицата е било най-малкото обещано натурализиране от страна на Черна гора.
   4.   След като запитана държава-членка е отговорила положително на заявлението за обратно приемане, компетентната дипломатическа мисия или консулското представителство на тази държава-членка издава незабавно и не по-късно от 3 работни дни, пътнически документ, необходим за връщането на лицето, което подлежи на обратно приемане, с валидност най-малко 3 месеца. Ако поради правни или фактически причини въпросното лице не може да бъде върнато в рамките на посочения срок на валидност на пътническия документ, издаден първоначално, компетентната дипломатическа мисия или консулското представителство на държавата-членка в срок от 14 календарни дни издава нов пътнически документ с валидност за същия срок.
   5.   В случай че лицето, което подлежи на обратно приемане, притежава гражданство на трета страна в допълнение към това на запитаната държава-членка, Черна гора взема под внимание желанието на лицето да бъде прието обратно в държавата по негов/неин избор.
   Член 5
   Обратно приемане на граждани на трета страна и на лица без гражданство
   1.   Държава-членка приема обратно, при заявление от Черна гора и без допълнителни формалности освен тези, предвидени в настоящото споразумение, всеки гражданин на трета страна или лице без гражданство, което не отговаря или повече не отговаря на действащите условия за влизане, престой и пребиваване на територията на Черна гора, при условие че е доказано или че може обосновано да се предположи въз основа на предоставените prima facie доказателства, че тези лица:

               а)

               притежават или са притежавали по времето на влизането си валидна виза или разрешение за пребиваване, издадено от запитаната държава-членка; или

               б)

               са влезли незаконно и непосредствено на територията на Черна гора, след като са се намирали или са преминали транзитно през територията на запитаната държава-членка.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство е било само в транзитна зона на международно летище в запитаната държава-членка; или

               б)

               Черна гора е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако:

                           —

                           лицето притежава виза или разрешение за пребиваване, издадено от запитаната държава-членка, с по-дълъг срок на валидност от издаденото от Черна гора; или

                           —

                           визата или разрешението за пребиваване, издадено от Черна гора, е придобито чрез използване на неистински или подправени документи, или чрез правенето на неверни декларации; или

                           —

                           това лице не спазва условията, свързани с визата.

         3.   Задължението за обратно приемане, посочено в параграф 1, се отнася за държавата-членка, която е издала визата или разрешението за пребиваване. Ако две или повече държави-членки са издали виза или разрешение за пребиваване, задължението на обратно приемане по параграф 1 се отнася за държавата-членка, която е издала документа с по-дълъг срок на валидност или, ако срокът на валидност на един или няколко от тях вече е изтекъл, документа, който все още е валиден. Ако всички документи са с изтекъл срок на валидност, задължението за обратно приемане по параграф 1 се отнася за държавата-членка, която е издала документа, чийто срок на валидност е изтекъл последен. Ако такива документи не могат да бъдат представени, задължението за обратно приемане по параграф 1 се отнася за държавата-членка на последното излизане.
   4.   След като държавата-членка е отговорила положително на заявлението за обратно приемане, Черна гора издава на лицето, което подлежи на обратно приемане, пътнически документ, необходим за неговото връщане.
   РАЗДЕЛ III
   ПРОЦЕДУРА ПО ОБРАТНО ПРИЕМАНЕ
   Член 6
   Принципи
   1.   Съгласно параграф 2 за всяко предаване на лице, което следва да бъде прието обратно въз основа на едно от задълженията, съдържащи се в членове от 2 до 5, се изисква подаване на заявление за обратно приемане до компетентния орган на запитаната държава.
   2.   Ако лицето, което следва да бъде прието обратно, притежава валиден документ за пътуване и където е приложимо, валидна виза или разрешение за пребиваване от запитаната държава, за предаването на такова лице не е необходимо заявление за обратно приемане.
   Член 7
   Заявление за обратно приемане
   1.   Всяко заявлението за обратно приемане съдържа следната информация:

               а)

               подробни данни за въпросното лице (напр. собствено име, фамилия, дата на раждане, и ако е възможно, място на раждане и последно място на пребиваване); ако е приложимо, подробни данни за непълнолетните несемейни деца и/или съпруг(а);

               б)

               указание относно доказателствените средства или prima facie доказателствата за гражданството, транзита, условията за обратно приемане на граждани на трета страна и на лица без гражданство, както и за незаконното влизане и пребиваване;

               в)

               снимка на лицето, което следва да бъде прието обратно.

         2.   Доколкото е възможно, заявлението за обратно приемане следва да съдържа и следната информация:

               а)

               декларация, посочваща, че лицето, което трябва да се предаде, може да се нуждае от помощ или грижа, при условие че въпросното лице е изразило изричното си съгласие с тази декларация;

               б)

               всякаква друга защита, мерки за сигурност или информация за здравословното състояние на лицето, която може да е необходима в конкретния случай на предаване.

         3.   Общият формуляр, който следва да бъде използван за заявленията за обратно приемане, е даден в приложение 6 към настоящото споразумение.
   Член 8
   Доказателствени средства относно гражданството
   1.   Доказателства за гражданство съгласно член 2, параграф 1 и член 4, параграф 1 могат, по-специално, да се набавят чрез документите, изброени в приложение 1 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Черна гора признават взаимно гражданството, без да е необходимо по-нататъшно разследване. Подправени документи не могат да служат като доказателство за гражданство.
   2.   Доказателства prima facie за гражданство в съответствие с член 2, параграф 1 и член 4, параграф 1 могат, по-специално, да се набавят чрез документите, изброени в приложение 2 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Черна гора считат гражданството за установено, освен ако не се докаже противното. Подправени документи не могат да служат като prima facie доказателство за гражданство.
   3.   Ако не може да бъде представен нито един от документите, изброени в приложение 1 или приложение 2, компетентните дипломатически и консулски представителства на съответната запитана държава при поискване интервюират лицето, което следва да се приеме обратно, във възможно най-кратък срок, най-късно в рамките на 5 работни дни от деня на искането, за да установят неговото/нейното гражданство.
   Член 9
   Доказателствени средства по отношение на граждани на трета страна и на лица без гражданство
   1.   Доказателствата за условията за обратно приемане на граждани на трета страна и на лица без гражданство, предвидени в член 3, параграф 1 и член 5, параграф 1, се набавят, по-специално, чрез доказателствените средства, изброени в приложение 3 към настоящото споразумение; подправени документи не могат да служат като доказателствено средство. Всяко такова доказателство се признава взаимно от държавите-членки и от Черна гора, без да се изисква по-нататъшно разследване.
   2.   Доказателствата prima facie за условията за обратно приемане на граждани на трета страна и на лица без гражданство, предвидени в член 3, параграф 1 и член 5, параграф 1, се набавят, по-специално, чрез доказателствените средства, изброени в приложение 4 към настоящото споразумение; подправени документи не могат да служат като доказателствено средство. Когато бъде предоставено такова доказателство prima facie, държавите-членки и Черна гора приемат условията за установени, освен ако не се докаже противното.
   3.   Незаконният характер на влизането, престоя и пребиваването се установява с пътническите документи на съответното лице, в които липсва необходимата виза или друго разрешение за пребиваване на територията на запитващата държава. Декларация от страна на запитващата държава, че съответното лице е било открито, без да притежава необходимите пътнически документи, виза или разрешение за пребиваване, снабдява с доказателство prima facie за незаконното влизане, престой или пребиваване.
   4.   Доказателствата за условията за обратно приемане на бивши граждани на бившата Социалистическа федеративна република Югославия, предвидени в член 3, параграф 3, се набавят, по-специално, чрез доказателствените средства, изброени в приложение 5а към настоящото споразумение; подправени документи не могат да служат като доказателствено средство. Всяко такова доказателствено средство се признава взаимно от Черна гора, без да се изисква по-нататъшно разследване, при условие че постоянното пребиваване към 27 април 1992 г. може да бъде потвърдено от черногорските органи към датата на представяне на заявлението за обратно приемане.
   5.   Доказателствата prima facie за условията за обратно приемане на бивши граждани на бившата Социалистическа федеративна република Югославия, предвидени в член 3, параграф 3, се набавят, по-специално, чрез доказателствените средства, изброени в приложение 5б към настоящото споразумение; подправени документи не могат да служат като доказателствено средство. Когато бъде предоставено такова доказателствено средство, Черна гора приема условията за установени, освен ако не се докаже противното.
   6.   Ако не може да бъде представен никой от документите, изброени в приложение 5а или приложение 5б, компетентните дипломатически и консулски представителства на Черна гора при поискване интервюират лицето, което следва да бъде прието обратно, във възможно най-кратък срок или най-късно в рамките на 3 работни дни от деня на искането, за да установят неговото/нейното гражданство.
   Член 10
   Срокове
   1.   Заявлението за обратно приемане трябва да се подаде до компетентния орган на запитаната държава в рамките най-много на една година след като компетентният орган на запитващата държава е научил, че гражданин на трета страна или лице без гражданство не отговаря или вече не отговаря на действащите условия за влизане, престой и пребиваване. При наличието на правни или фактически пречки за своевременно подаване на заявлението, по искане на запитващата държава срокът се удължава, но само докато пречките престанат да съществуват.
   2.   На заявлението за обратно приемане трябва да бъде изпратен отговор в писмена форма в рамките на 12 календарни дни във всички случаи. Тези срокове започват да текат от датата, на която е получено заявлението за обратно приемане. Ако в установения срок не е получен отговор, се счита, че предаването е одобрено.
   3.   При наличие на правни или фактически пречки за изпращане на отговор на заявлението в рамките на 12 календарни дни, този срок може, въз основата на добре мотивирано искане, да бъде удължен най-много до 6 календарни дни. Ако в рамките на удължения срок няма отговор, се счита, че предаването е одобрено.
   4.   Посочват се причините за отказа на искането за обратно приемане.
   5.   След получаване на съгласието или ако е приложимо, след изтичане на срока, предвиден в параграф 2, съответното лице се предава в рамките на три месеца. По искане на запитващата държава този срок може да бъде удължен с времето, необходимо за преодоляване на правни или практически пречки.
   Член 11
   Условия на предаването и начини на транспортиране
   1.   Преди връщането на лице компетентните органи на Черна гора и на съответната държава-членка договарят предварително в писмен вид датата на предаването на лицето, контролно-пропускателния пункт за влизане, евентуалната охрана и друга информация от значение за предаването.
   2.   Транспортирането може да се извърши по въздух, море или по суша. Връщането по въздух не се ограничава само до използване на националните превозвачи на Черна гора или на държавите-членки и може да се извърши както с редовни, така и с чартърни полети. В случай на охранявано връщане конвоят не се ограничава само до оправомощени лица от запитващата държава, при условие че те са оправомощени лица от Черна гора или която и да е държава-членка.
   Член 12
   Обратно приемане по грешка
   Запитващата държава взима обратно всяко лице, което е прието обратно от запитаната държава, ако в рамките на 3 месеца след предаването на въпросното лице се установи, че не са спазени изискванията, предвидени в членове от 2 до 5 от настоящото споразумение.
   В такъв случай процедурните разпоредби на настоящото споразумение се прилагат mutatis mutandis и се предоставя цялата налична информация, която се отнася за действителната самоличност и гражданство на лицето, което следва да бъде взето обратно.
   РАЗДЕЛ IV
   ОПЕРАЦИИ ПО ТРАНЗИТНО ПРЕМИНАВАНЕ
   Член 13
   Принципи
   1.   Държавите-членки и Черна гора ограничават транзитното преминаване на граждани на трета страна или на лица без гражданство до случаите, в които тези лица не могат да бъдат върнати директно в държавата цел на пътуването.
   2.   Черна гора разрешава транзитното преминаване на граждани на трета страна и на лица без гражданство, ако държава-членка поиска това, а държава-членка разрешава транзитното преминаване на граждани на трета страна и на лица без гражданство, ако Черна гора поиска това, при условие че са гарантирани пътуването през други възможни държави на транзитно преминаване и обратното приемане от страна на държавата — цел на пътуването.
   3.   Черна гора или държава-членка могат да откажат транзитно преминаване:

               а)

               ако за гражданина на третата страна или лицето без гражданство съществува сериозен риск да бъде подложен(о) на изтезания или на нечовешко или унизително отношение, или наказание, или смъртна присъда, или преследване поради неговата раса, религия, националност, принадлежност към определена социална група или политически убеждения в държавата цел на пътуването или в друга държава на транзитното преминаване; или

               б)

               ако гражданинът на трета страна или лицето без гражданство подлежи на наказание в запитаната държава или в друга държава на транзитното преминаване; или

               в)

               в интерес на общественото здраве, вътрешната сигурност, обществения ред и други национални интереси на запитаната държава.

         4.   Черна гора или държава-членка могат да отменят всяко издадено разрешение, ако впоследствие възникнат или са налице обстоятелствата, посочени в параграф 3, които препятстват транзитното преминаване, или ако пътуването през възможни държави на транзитно преминаване или обратно приемане от държавата цел на пътуването, вече не е гарантирано. В такъв случай запитващата държава взема обратно гражданина на трета страна или лицето без гражданство, когато се налага и без забавяне.
   Член 14
   Процедура по транзитно преминаване
   1.   Заявлението за транзитно преминаване трябва да бъде подадено до компетентния орган на запитаната държава в писмена форма и следва да включва следната информация:

               а)

               вид на транзитното преминаване (по въздух, море или по суша), други възможни държави на транзитно преминаване и планирана държава цел на пътуването;

               б)

               подробни данни за съответното лице (напр. собствено име, фамилия, име, използвано преди брака, други използвани имена/имена, с които лицето е известно, или псевдоними, дата на раждане, пол и при възможност — място на раждане, гражданство, език, вид и номер на пътническите документи);

               в)

               предвиден гранично-пропускателен пункт за влизане, време на предаване и възможно ползване на конвой;

               г)

               декларация, че според запитващата държава са изпълнени условията съгласно член 13, параграф 2 и че не са известни причини за отказ съгласно член 13, параграф 3.

         Общият формуляр, който следва да бъде използван за заявленията за транзитно преминаване, се съдържа в приложение 7 към настоящото споразумение.
   2.   Запитаната държава уведомява в рамките на 5 календарни дни и в писмена форма запитващата държава за приемането, като потвърждава контролно-пропускателния пункт за влизане и предвиденото време за приемането или я уведомява за отказа за обратно приемане и за причините за този отказ.
   3.   Ако транзитното преминаване се осъществява по въздух, лицето, което следва да бъде прието обратно, и евентуалният конвой се освобождават от изискването за получаване на летищна транзитна виза.
   4.   Компетентните органи на запитаната държава, след взаимни консултации, съдействат за осъществяване на операциите по транзитното преминаване, по-специално чрез наблюдение на въпросните лица и предоставяне на подходящи удобства за целта.
   РАЗДЕЛ V
   РАЗХОДИ
   Член 15
   Разходи за транспорт и за транзитно преминаване
   Без да се засяга правото на компетентните органи да възстановят разходите по обратното приемане от лицето, което следва да се приеме обратно, или от трети страни, всички транспортни разходи, направени във връзка с обратното приемане и операциите по транзитно преминаване, съгласно настоящото споразумение до границата на държавата цел на пътуването, се поемат от запитващата държава.
   РАЗДЕЛ VI
   ЗАЩИТА НА ДАННИТЕ И КЛАУЗА ЗА НЕЗАСЯГАНЕ
   Член 16
   Защита на данните
   Предаване на личните данни се извършва само ако такова предаване е необходимо за изпълнението на настоящото споразумение от компетентните органи на Черна гора или на държава-членка, в зависимост от случая. Обработването и държането на личните данни в конкретен случай се подчинява на вътрешното законодателство на Черна гора, а в случаите, когато контрольорът е компетентен орган на държава-членка — на разпоредбите на Директива 95/46/ЕО (2) и на националното законодателство на тази държава-членка, прието съгласно посочената директива. В допълнение се прилагат следните принципи:

               а)

               личните данни се обработват безпристрастно и законосъобразно;

               б)

               личните данни се събират за конкретната, изрично посочена и законосъобразна цел на изпълнение на настоящото споразумение и не се обработват допълнително от органа, който ги е предал, нито от органа, който ги е приел, по начин, несъвместим с тази цел;

               в)

               личните данни трябва да бъдат съответстващи, относими и съразмерни на целта, за която се събират и/или се обработват допълнително; по-специално, предадените лични данни могат да се отнасят само за следното:

                           —

                           подробни данни за лицето, което следва да бъде предадено (напр. собствено име, фамилия, други предишни имена, други използвани имена/имена, с които лицето е известно, или псевдоними, пол, семейно положение, дата и място на раждане, настоящо и всяко предишно гражданство);

                           —

                           паспорт, лична карта или шофьорска книжка (номер, срок на валидност, дата на издаване, орган, който го е издал, място на издаване);

                           —

                           места на престой и маршрути;

                           —

                           друга информация, необходима за идентифициране на лицето, което следва да бъде прието обратно, или за проучване на изискванията за обратно приемане съгласно настоящото споразумение.

               г)

               личните данни трябва да бъдат точни и, при необходимост, актуализирани;

               д)

               личните данни трябва да се съхраняват по начин, който позволява установяване на самоличността на субекта на данните, в продължение на срок, който не превишава необходимото за целта, за която са събрани или допълнително обработени;

               е)

               както предаващият орган, така и получаващият орган предприема всяко разумно действие, за да гарантира, когато е приложимо, поправянето, заличаването или блокирането на лични данни в случаите, в които обработката им не е в съответствие с разпоредбите на настоящия член, и по-специално поради това, че данните не са съответстващи, относими и точни или са събрани прекомерно много данни спрямо целта на обработка. Това включва уведомяване на другата страна за всяка поправка, заличаване или блокиране;

               ж)

               при поискване получаващият орган уведомява предаващия орган за използването на предадените данни и за получените вследствие на това резултати;

               з)

               личните данни могат да се предават само на компетентните органи. За по-нататъшното им предаване на други органи се изисква предварително съгласие на предаващия ги орган;

               и)

               предаващият и получаващият орган са длъжни да записват в писмена форма предаването и получаването на лични данни.

         Член 17
   Клауза за незасягане
   1.   Настоящото споразумение не засяга правата, задълженията и отговорностите на Общността, държавите-членки и Черна гора, произтичащи от международното право, и по-специално от:

               —

               Конвенцията за статута на бежанците от 28 юли 1951 г. и Протокола за статута на бежанците от 31 януари 1967 г.;

               —

               международните конвенции, определящи държавата, отговорна за разглеждане на подадени заявления за убежище;

               —

               Европейската конвенция за защита на правата на човека и основните свободи от 4 ноември 1950 г.;

               —

               Конвенцията срещу изтезанията и други форми на жестоко, нечовешко или унизително отношение или наказание от 10 декември 1984 г.;

               —

               международните конвенции за екстрадиция и транзитно преминаване;

               —

               многостранните международни конвенции и споразумения за обратно приемане на чужди граждани.

         2.   Нищо в настоящото споразумение не препятства връщането на лице по силата на други официални и неофициални договорености.
   РАЗДЕЛ VII
   ИЗПЪЛНЕНИЕ И ПРИЛАГАНЕ
   Член 18
   Съвместен комитет по обратно приемане
   1.   Договарящите страни си съдействат взаимно при прилагането и тълкуването на настоящото споразумение. За целта те създават Съвместен комитет по обратно приемане (наричан по-долу „комитета“), който, по-специално, има задачата да:

               а)

               наблюдава прилагането на настоящото споразумение;

               б)

               взема решения относно договореностите за изпълнение, необходими за еднаквото прилагане на настоящото споразумение;

               в)

               редовно да обменя информация относно протоколите за изпълнение, съставени от отделните държави-членки и от Черна гора съгласно член 19;

               г)

               препоръчва изменения на настоящото споразумение и на приложенията към него.

         2.   Решенията на комитета са обвързващи за договарящите страни.
   3.   Комитетът се състои от представители на Общността и на Черна гора; Общността се представлява от Комисията.
   4.   Комитетът заседава при необходимост по искане на една от договарящите страни.
   5.   Комитетът приема свой процедурен правилник.
   Член 19
   Протоколи за изпълнение
   1.   По искане на държава-членка или на Черна гора, Черна гора и държавата-членка съставят протокол за изпълнение, който съдържа правилата относно:

               а)

               определянето на компетентните органи, граничните контролно-пропускателни пунктове и размяната на звена за връзка;

               б)

               условията за връщане на лица под охрана, включително транзитното преминаване под конвой на граждани на трета страна и лица без гражданство;

               в)

               допълнителни средства и документи към изброените в приложения от 1 до 5 към настоящото споразумение.

         2.   Протоколите за изпълнение, посочени в параграф 1, влизат в сила след уведомяване на Комитета по обратно приемане, посочен в член 18.
   3.   Черна гора се съгласява да прилага всяка разпоредба от протокол за изпълнение, съставен с една държава-членка, в отношенията си с която и да е друга държава-членка, ако последната поиска това, при условие че прилагането ѝ е практически възможно.
   Член 20
   Отношение към двустранни споразумения за обратно приемане или договорености на държавите-членки
   Разпоредбите на настоящото споразумение имат предимство пред разпоредбите на всяко друго двустранно споразумение или договореност за обратно приемане на незаконно пребиваващи лица, което(ято) е било(а) или би могло да бъде сключено(а) съгласно член 19 между отделни държави-членки и Черна гора, доколкото разпоредбите на последното(ата) са несъвместими с тези на настоящото споразумение.
   РАЗДЕЛ VIII
   ЗАКЛЮЧИТЕЛНИ РАЗПОРЕДБИ
   Член 21
   Териториално прилагане
   1.   При спазване на параграф 2 настоящото споразумение се прилага на територията, на която се прилага Договорът за създаване на Европейската общност, и на територията на Черна гора.
   2.   Настоящото споразумение не се прилага на територията на Кралство Дания.
   Член 22
   Влизане в сила, срок и прекратяване
   1.   Настоящото споразумение се ратифицира или одобрява от договарящите страни в съответствие с техните процедури.
   2.   Настоящото споразумение влиза в сила на първия ден от втория месец след датата, на която договарящите страни се нотифицират взаимно за приключването на процедурите, посочени в параграф 1.
   3.   Настоящото споразумение се сключва за неопределен срок.
   4.   Всяка договаряща страна може, чрез официално уведомление до другата договаряща страна и след предварителни консултации с комитета, посочен в член 18, да преустанови временно изцяло или отчасти изпълнението на настоящото споразумение по отношение на граждани на трета страна и лица без гражданство по причини за сигурност, обществен ред, защита на националната сигурност или защита на общественото здраве. Преустановяването влиза в сила на втория ден след деня на такава нотификация.
   5.   Всяка договаряща страна може да денонсира настоящото споразумение с официална нотификация до другата договаряща страна. Настоящото споразумение престава да се прилага шест месеца след датата на такава нотификация.
   Член 23
   Приложения
   Приложения от 1 до 7 са неразделна част от настоящото споразумение.

      Съставено в Брюксел на единадесети септември две хиляди и седма година в два екземпляра на всеки от официалните езици на страните, като всеки един от текстовете е еднакво автентичен.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

         За Република Черна гора
         Por la República de Montenegro
         Za Republiku Ċerná Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika ta' Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro
         Za Republiku Crnu Goru

      (1)  В съответствие с формуляра, даден в препоръката на Съвета на ЕС от 30 ноември 1994 г.

      (2)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   ПРИЛОЖЕНИЕ 1
   СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СЧИТА ЗА ДОКАЗАТЕЛСТВО ЗА ГРАЖДАНСТВО
   (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 1)
   Ако запитаната държава е една от държавите-членки:

               —

               всякакъв вид паспорти (национални паспорти, дипломатически паспорти, служебни паспорти, групови паспорти и заместващи паспорти, включително детски паспорти);

               —

               всякакъв вид лични карти (включително непостоянни или временни);

               —

               трудови книжки и военни карти за самоличност;

               —

               моряшки регистрационни книжки и служебна капитанска карта.

         Ако запитаната държава е Черна гора:

               —

               пътнически документи (национални паспорти и групови паспорти), издадени от Министерството на вътрешните работи на Република Черна гора след 15 юни 1997 г. („сини паспорти“) и пътнически документи (дипломатически паспорти и служебни паспорти), издадени от Министерството на външните работи на Република Черна гора, както и пътническите документи, които ще се издават съгласно новия Закон за пътническите документи;

               —

               лични карти, издадени от Министерството на вътрешните работи на Република Черна гора след 1 май 1994 г., както и лични карти, които ще бъдат издадени съгласно новия Закон за личните карти;

               —

               трудова книжка и военни карти за самоличност на армията на Черна гора;

               —

               моряшки регистрационни книжки и служебни капитански карти.

         ПРИЛОЖЕНИЕ 2
   СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СЧИТА ЗА PRIMA FACIE ДОКАЗАТЕЛСТВО ЗА ГРАЖДАНСТВО
   (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 2)
   Ако запитаната държава е една от държавите-членки или Черна гора:

               —

               фотокопия на който и да е от документите, изброени в приложение 1;

               —

               шофьорски книжки или техни фотокопия;

               —

               свидетелства за раждане или техни фотокопия;

               —

               всякакъв друг официален документ, издаден от органите на запитаната страна, който би помогнал за установяване на гражданството на въпросното лице;

               —

               удостоверение за гражданство и други официални документи, в които гражданството е споменато или е ясно посочено.

         Ако запитаната държава е Черна гора:

               —

               паспорти, издадени от Министерството на вътрешните работи на Република Черна гора преди 15 юни 1997 г. („червени паспорти“) и техни фотокопия;

               —

               лични карти, издадени от Министерството на вътрешните работи на Република Черна гора преди 1 май 1994 г. и техни фотокопия.

         ПРИЛОЖЕНИЕ 3
   ОБЩ СПИСЪК С ДОКУМЕНТИ, КОИТО СЕ СЧИТАТ ЗА ДОКАЗАТЕЛСТВО ЗА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО
   (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 1)

               —

               печати на влизане/излизане или подобна заверка в пътническия документ на въпросното лице или друго доказателство за влизане/излизане (например фотографско);

               —

               поименни билети и/или списъци на пътниците, пътуващи със самолет, влак, автобус или кораб, които доказват присъствието и маршрута на въпросното лице на територията на запитаната държава;

               —

               официални показания, направени по-специално от гранични служители и други свидетели, които могат да свидетелстват, че въпросното лице е пресякло границата;

               —

               официални показания на въпросното лице, направени в съдебни или административни производства, които указват присъствието или маршрута на въпросното лице на територията на запитаната държава.

         ПРИЛОЖЕНИЕ 4
   ОБЩ СПИСЪК С ДОКУМЕНТИ, КОИТО СЕ СЧИТАТ ЗА PRIMA FACIE ДОКАЗАТЕЛСТВО ЗА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО
   (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 2)

               —

               описание, издадено от съответните органи на запитващата държава, на мястото и обстоятелствата, при които е заловено въпросното лице след влизане на територията на тази държава;

               —

               информация относно самоличността и/или престоя на лицето, която е предоставена от международна организация (напр. UNHCR);

               —

               доклади/потвърждение на информацията от членове на семейството, други пътници и т.н.;

               —

               документи, удостоверения и всякакъв вид сметки (например сметка за хотел, талони за посещение на лекар/зъболекар, пропуски за обществени/частни институции, договори за наем на лек автомобил, бележки за плащане с кредитни карти и др.), които ясно показват, че въпросното лице е било на територията на запитаната държава;

               —

               информация, която показва, че въпросното лице е ползвало услугите на куриерска или пътническа агенция.

         ПРИЛОЖЕНИЕ 5
   СПИСЪК НА ДОКУМЕНТИ, КОИТО СЕ СЧИТАТ ЗА ДОКАЗАТЕЛСТВО ИЛИ ЗА PRIMA FACIE ДОКАЗАТЕЛСТВО ЗА УСЛОВИЯТА ЗА ОБРАТНО ПРИЕМАНЕ НА БИВШИ ГРАЖДАНИ НА БИВШАТА СОЦИАЛИСТИЧЕСКА ФЕДЕРАТИВНА РЕПУБЛИКА ЮГОСЛАВИЯ
   (ЧЛЕН 3, ПАРАГРАФ 3, ЧЛЕН 9, ПАРАГРАФ 4 И ЧЛЕН 9, ПАРАГРАФ 5)
   Приложение 5а (документи, които се считат за доказателство)

               —

               свидетелства за раждане или техни фотокопия, издадени от бившата Социалистическа федеративна република Югославия;

               —

               официални документи или техни фотокопия, издадени от Черна гора, от бившата Федеративна република Югославия, от бившия държавен съюз на Сърбия и Черна гора или от бившата Социалистическа федеративна република Югославия, в които е посочено мястото на раждане и/или мястото на постоянно пребиваване, както се изисква съгласно член 3, параграф 3.

         Приложение 5б (документи, които се считат за prima facie доказателство)

               —

               други документи или удостоверения или техни фотокопия, които сочат мястото на раждане и/или мястото на постоянното пребиваване на територията на Черна гора;

               —

               официални показания на въпросното лице, направени в съдебни или административни производства.

         ПРИЛОЖЕНИЕ 6

   ПРИЛОЖЕНИЕ 7

   СЪВМЕСТНА ДЕКЛАРАЦИЯ ВЪВ ВРЪЗКА С ЧЛЕН 2, ПАРАГРАФ 4 И ЧЛЕН 4, ПАРАГРАФ 4
   До откриването на дипломатически консулски представителства на Република Черна гора на територията на държавите-членки на ЕС пътническите документи от член 2, параграф 4 се издават от дипломатическата мисия или консулското представителство на Република Сърбия в съответствие с член 6 от Меморандума за разбирателство между Република Черна гора и Република Сърбия, или от дипломатическите мисии или консулските представителства на други държави, представляващи Черна гора.
   В случай че запитаната държава няма дипломатическа мисия или консулско представителство в Република Черна гора, пътническият документ, който следва да бъде издаден съгласно член 4, параграф 4, се издава от дипломатическата мисия или консулското представителство на държавата-членка, която представлява запитаната държава-членка. Пътническият документ се издава от името на запитаната държава-членка, при условие че е предварително разрешено от нея.
   СЪВМЕСТНА ДЕКЛАРАЦИЯ ВЪВ ВРЪЗКА С ЧЛЕНОВЕ 3 И 5
   Страните ще полагат усилия да върнат всеки гражданин на трета страна, който не отговаря или вече не отговаря на действащите правни условия за влизане, престой или пребиваване на техните територии, обратно в неговата/нейната страна на произход.
   СЪВМЕСТНА ДЕКЛАРАЦИЯ ВЪВ ВРЪЗКА С ЧЛЕН 3, ПАРАГРАФ 1
   Страните приемат, че дадено лице „влиза непосредствено“ от територията на Черна гора по смисъла на настоящите разпоредби, ако това лице е пристигнало по въздух, по суша или по море на територията на държавите-членки, без междувременно да е влязло в трета страна. Престоят в транзитната зона на летище на трета страна не се счита за влизане.
   СЪВМЕСТНА ДЕКЛАРАЦИЯ ЗА ДАНИЯ
   Договарящите страни отбелязват, че настоящото споразумение не се отнася за територията на Кралство Дания или за гражданите на Кралство Дания. При тези обстоятелства е уместно Черна гора и Дания да сключат споразумение за обратно приемане на лица при същите условия, като тези в настоящото споразумение.
   СЪВМЕСТНА ДЕКЛАРАЦИЯ ЗА ИСЛАНДИЯ И НОРВЕГИЯ
   Договарящите страни отбелязват тесните отношения между Европейската общност и Исландия и Норвегия, и по-специално по силата на Споразумението от 18 май 1999 г. относно асоциирането на тези страни с въвеждането, прилагането и развитието на достиженията на правото от Шенген. При тези обстоятелства е уместно Черна гора да сключи споразумение за обратно приемане с Исландия и Норвегия при същите условия, като тези в настоящото споразумение.
   СЪВМЕСТНА ДЕКЛАРАЦИЯ ЗА ШВЕЙЦАРИЯ
   Договарящите страни отбелязват, че Европейският съюз, Европейската общност и Швейцария са подписали споразумение за асоциирането на Швейцария с въвеждането, прилагането и развитието на достиженията на правото от Шенген. Уместно е, след като това споразумение за асоцииране влезе в сила, Черна гора да сключи споразумение за обратно приемане с Швейцария при същите условия, като тези в настоящото споразумение.


title: Решение (ОВППС) 2016/627 на Съвета от 21 април 2016 година за изменение на Решение 2013/184/ОВППС относно ограничителни мерки срещу Мианмар/Бирма

text:
               22.4.2016

               BG

               Официален вестник на Европейския съюз

               L 106/23

         РЕШЕНИЕ (ОВППС) 2016/627 НА СЪВЕТА
   от 21 април 2016 година
   за изменение на Решение 2013/184/ОВППС относно ограничителни мерки срещу Мианмар/Бирма
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 април 2013 г. Съветът прие Решение 2013/184/ОВППС (1) относно ограничителни мерки срещу Мианмар/Бирма.

               (2)

               На 28 април 2015 г. Съветът прие Решение (ОВППС) 2015/666 (2) за подновяване на ограничителните мерки до 30 април 2016 г.

               (3)

               Въз основа на преглед на Решение 2013/184/ОВППС срокът на ограничителните мерки следва да бъде удължен до 30 април 2017 г.

               (4)

               Поради това Решение 2013/184/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 3 от Решение 2013/184/ОВППС се заменя със следното:

      „Член 3
      Настоящото решение се прилага до 30 април 2017 г. То подлежи на постоянен преглед. Решението се подновява или изменя според случая, ако Съветът прецени, че неговите цели не са постигнати.“

   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 21 април 2016 година.

            За Съвета

            Председател

         G.A. VAN DER STEUR

      (1)  Решение 2013/184/ОВППС на Съвета от 22 април 2013 г. относно ограничителни мерки срещу Мианмар/Бирма и за отмяна на Решение 2010/232/ОВППС (ОВ L 111, 23.4.2013 г., стр. 75).

      (2)  Решение (ОВППС) 2015/666 на Съвета от 28 април 2015 г. за изменение на Решение 2013/184/ОВППС относно ограничителни мерки срещу Мианмар/Бирма (ОВ L 110, 29.4.2015 г., стр. 14).


title: Решение на Комисията от 22 октомври 1998 година за създаване на експертни групи за съдействие на Комисията по съдържанието и насоките на ключовите дейности в областта на научните изследвания и технологичното развитие (нотифицирано под номер C(1998) 3120)Текст от значение за ЕИП.

text:
Важна правна забележка

|

31998D0610

Официален вестник n° L 290 , 29/10/1998 стр. 0057 - 0060 специално чешко издание глава 01 том 03 стр. 9  - 12 специално испанско издание глава 01 том 03 стр. 9  - 12 специално унгарско издание глава 01 том 03 стр. 9  - 12 специално литвийско издание глава 01 том 03 стр. 9  - 12 LV.ES глава 01 том 03 стр. 9  - 12 MT.ES глава 01 том 03 стр. 9  - 12 PL.ES глава 01 том 03 стр. 9  - 12 SK.ES глава 01 том 03 стр. 9  - 12 специално словенско издание глава 01 том 03 стр. 9  - 12

		19981022Решение на Комисиятаот 22 октомври 1998 годиназа създаване на експертни групи за съдействие на Комисията по съдържанието и насоките на ключовите дейности в областта на научните изследвания и технологичното развитие(нотифицирано под номер C(1998) 3120)(текст от значение за ЕИП)(98/610/ЕО, Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Договора за създаване на Европейската общност за атомна енергия,като има предвид, че в стремежа си да увеличи прозрачността на политиката на Общността в областта на научните изследвания и технологичното развитие и да я развие в по-стратегическа насока, Комисията желае да ангажира в по-голяма степен всички участници в научноизследователската дейност (включително ползвателите ѝ) при ръководене на тези дейности;като има предвид, че е целесъобразно в тази връзка да бъдат създадени експертни групи, които да консултират Комисията относно съдържанието и насоките на ключовите дейности от решенията на Съвета за специфични програми, въвеждащи Петата рамкова програма на Европейската общност в областта на научните изследвания, технологичното развитие и демонстрациите [1] и Петата рамкова програма на Европейската общност за атомна енергия в областта на научните изследвания и обучението [2] (наричани по-долу "специфични програми"); като има предвид, че тези ключови дейности трябва, съгласно решението, да бъдат групирани поради съображения, свързани с естеството на засегнатите теми;като има предвид, че в тази връзка ролята на експертните групи е да допринесат за определянето на следваната стратегия по смисъла на ключовите дейности в глобален мащаб и да представят заключения в тази област, които да бъдат възможно най-прозрачни и независими;като има предвид, че по отношение естеството на работата е необходимо от широкия спектър кандидатури да бъдат избрани тези именити личности, които да имат всички необходими квалификации за извършване на гореспоменатите дейности;като има предвид, че от тук нататък съставът на експертните групи трябва да отчита всички субекти в процеса на научните изследвания; като има предвид, че в тази връзка е целесъобразно също така да се търси балансирано участие на жените и мъжете;като има предвид, че е целесъобразно да се сформират тези експертни групи и да се определи техният мандат,РЕШИ:Член 1Към Комисията се сформират следните експертни групи:- група "Здраве, изхранване и фактори на околната среда",- група "Овладяване на инфекциозните болести",- група "Клетъчна фабрика",- група "Застаряване на населението",- група "Устойчиво управление на селското стопанство, риболова и горското стопанство, включително интегрирано развитие на селскостопанските райони",- група "Информационно общество",- група "Иновационни продукти, процеси и организация",- група "Устойчива мобилност и интермодалност",- група "Нови перспективи на въздухоплаването",- група "Технологии за сухопътен и морски транспорт",- група "Устойчиво управление и качество на водата" и "Устойчиво управление на морските екосистеми",- група "Глобални промени, климат и биоразнообразие",- група "Утрешният град и културното наследство",- група "По-чисти енергийни системи" и "Икономична и ефективна енергия",- група "Усъвършенстване на основата на социоикономическите познания",- група "Контролиран термоядрен синтез",- група "Ядрено делене",с цел да провеждат консултации по съдържанието и насоките на ключовите дейности или на групите ключови дейности, които се сформират по научните програми.Член 2Всяка от експертните групи:- дава предложения за насоките за определяне на работни програми (включително предвиждане на заявки за предложения, критерии за оценка на непреките научноизследователски и развойно-технологични дейности и при възможност — определяне на научни и развойно-технологични цели в количествено измерение или за проверка, за постигане целите на ключовите дейности или на групите ключови дейности),- дава преценка относно стратегическия характер на работата, която предстои и открояването, както и анализа на получените резултати, с цел евентуално пренасочване на работните програми.Член 31. Експертните групи се изграждат балансирано от Комисията, като се отчитат географският признак и сферата, в която са ангажирани членовете им (а именно, сферата на промишлеността и услугите, научните и рационализаторските среди, ползвателите и регулиращите обществени органи и социално-икономическото поприще). В тази връзка Комисията се стреми също така да балансира по оптимален начин участието на жени и мъже.2. Процедурата за избор на членове на работните групи, както и научните програми, ключовите дейности или групите ключови дейности, за които се отнасят тези групи, са дадени в приложението.Член 41. Членовете на експертните групи се назначават от Комисията в лично качество за срок от две години. Това назначение може да се поднови за максимум още две години.Членовете на групите остават на длъжност до тяхното заместване или до подновяването на техния мандат.Когато член на определена група вече не е в състояние да продължи ефективната си работа в групата, ако стане член на програмен комитет или ако подаде оставка, Комисията назначава негов заместник до края на мандата му, като се спази съответната процедура, представена в приложението.2. Имената на членовете на експертните групи се публикуват в Официален вестник на Европейските общности.3. Разходите за пътни и дневни на членовете на експертните групи се възстановяват в съответствие с действащите в Комисията разпоредби.4. Комисията определя председател и заместник-председател на всяка от експертните групи, като го избира измежду членовете на тези групи. Заместник-председателят не може да е от същия географски регион, нито от същата сфера на принадлежност, както председателя на групата.Съставено в Брюксел на 22 октомври 1998 година.За КомисиятаÉdith CressonЧлен на Комисията[1] СOM(1998) 305 окончателен.[2] COM(1998) 306 окончателен.--------------------------------------------------19981022ПРИЛОЖЕНИЕA. Процедура за избор на членове на експертни групи1. За сформиране на експертни групи по ключовите дейности или по групите ключови дейности, изброени в раздел В, Комисията разглежда кандидатурите:- които вече са получени от Комисията в рамките на други процедури,- които са депозирани от държавите-членки и от асоциираните държави,- които са събрани в резултат на заявка за подаване на кандидатури, публикувана в Официален вестник на Европейските общности.Кандидатурите могат да бъдат попълнени от самите кандидати или от организацията, която ги наема. Кандидатурите, излъчени от научни, професионални, промишлени организации и организации от общ характер, също се приемат, при условие че е налице изричното съгласие на предлаганото лице.Кандидатурите се представят на един от официалните езици на Европейските общности. Те обхващат всички документи, които биха могли да удостоверят професионалния опит и развитите умения (подробна професионална биография, например).2. За целите на назначаването на членове на експертни групи Комисията оценява всички кандидатури по следните критерии за избор:- компетентност на кандидата в една или няколко от въпросните сфери,- възможности на кандидата да разглежда научните и технологични перспективи в светлината на политиките на Общността,- способността на кандидата за спазване на професионалната етика.На базата на тази оценка Комисията назначава членовете на експертните групи при спазване на разпоредбите, изброени в член 3, параграф 1 от решението и в раздел Б от приложението.Така назначените от Комисията членове нямат право да бъдат членове на повече от една експертна група.Б. Специфични програми, ключови дейности или групи ключови дейности, към които се отнасят експертните групиПрограми | Ключови дейности или групи ключови дейности, предмет на експертната група | Експертни групи |"Качество на живота и управление на жизнените ресурси" | "Здраве, изхранване и фактори на околната среда" | "Здраве, изхранване и фактори на околната среда" |"Овладяването на инфекциозните болести" | "Овладяване на инфекциозните болести" |"Клетъчна фабрика" | "Клетъчна фабрика" |"Застаряването на населението" | "Застаряване на населението" |"Устойчивото управление на селското стопанство, риболова и горското стопанство, включително интегрираното развитие на селскостопанските райони" | "Устойчиво управление на селското стопанство, риболова и горското стопанство, включително интегрираното развитие на селскостопанските райони" |Информационното общество в полза на потребителя | "Системи и услуги за граждани""Нови методи на работа и електронна търговия""Мултимедийно съдържание и инструменти""Основни технологии и инфраструктури" | Информационно общество |Конкурентен и устойчив растеж | "Иновационни продукти, процеси и организация" | "Иновационни продукти, процеси и организация" |"Устойчива мобилност и интермодалност" | "Устойчива мобилност и интермодалност" |"Нови перспективи на въздухоплаването" | "Нови перспективи на въздухоплаването" |"Технологии за сухопътен и морски транспорт" | "Технологии за сухопътен и морски транспорт" |"Опазване на екосистемата" | "Устойчиво управление и качество на водата" и "Устойчиво управление на морските екосистеми" | "Устойчиво управление и качество на водата" и "Устойчиво управление на морските екосистеми" |"Глобалните промени, климат и биоразнообразие" | "Глобални промени, климат и биоразнообразие" |"Утрешният град и културното наследство" | "Утрешният град и културното наследство" |"По-чиста енергия, включително нови енергийни източници" и "Икономична и ефективна енергия за една конкурентна Европа" | "По-чисти енергийни системи" и "Икономична и ефективна енергия" |Разрастване на човешкия потенциал в научноизследователската дейност и на основата за социоикономическите познания | "Усъвършенстването на основата за социоикономическите познания" | "Усъвършенстване на основата за социоикономическите познания" |Опазване на екосистемата (Евратом) | "Контролираният термоядрен синтез" | "Контролиран термоядрен синтез" |"Ядреното делене" | "Ядрено делене" |--------------------------------------------------


title: Решение на Съвета oт 9 юни 2006 година за подписване и временно прилагане на Споразумението между Европейската общност и Бившата югославска република Македония относно някои аспекти на въздухоплавателните услуги

text:
Важна правна забележка

|

32006D0550

Официален вестник n° L 217 , 08/08/2006 стр. 0016 - 0016 Официален вестник n° L 076 , 16/03/2007 стр. 0217 - 0217

		20060609Решение на Съветаoт 9 юни 2006 годиназа подписване и временно прилагане на Споразумението между Европейската общност и Бившата югославска република Македония относно някои аспекти на въздухоплавателните услуги(2006/550/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 80, параграф 2, във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) На 5 юни 2003 г. Съветът е упълномощил Комисията да започне преговори с трети страни за замяна на някои разпоредби в съществуващите двустранни споразумения с отделно споразумение на Общността.(2) Комисията е договорила, от името на Общността, споразумение с Бившата югославска република Македония относно някои аспекти на въздухоплавателните услуги, наричано по-долу "Споразумението" в съответствие с механизмите и директивите в приложението към решението на Съвета, което упълномощава Комисията да започне преговори с трети страни за замяна на някои разпоредби в съществуващите двустранни споразумения с отделно споразумение на Общността.(3) Споразумението следва да се подпише и да се прилага временно, с възможност да бъде сключено на по-късна дата,РЕШИ:Член 1Подписването на споразумение между Европейската общност и Бившата югославска република Македония относно някои аспекти на въздухоплавателните услуги се одобрява от името на Общността, при условията, залегнали в решението на Съвета за сключване на упоменатото споразумение.Текстът на споразумението е приложен към настоящото решение.Член 2Оправомощава председателя на Съвета да посочи лице/а, упълномощено/и да подпише/ат споразумението от името на Общността, при условие че същото бъде сключено.Член 3До влизането му в сила, споразумението следва да се прилага временно, считано от първия ден на първия месец след датата, на която двете страни по споразумението взаимно са се нотифицирали, че са приключили необходимите за тази цел процедури.Член 4Председателят на Съвета извършва нотификацията в съответствие с член 8, параграф 2 от споразумението.Съставено в Люксембург на 9 юни 2006 година.За СъветаПредседателH. Gorbach--------------------------------------------------


title: 2009/525/ЕО, Евратом: Решение на Съвета от 7 юли 2009 година за назначаване на член от Обединеното кралство в Европейския икономически и социален комитет

text:
               8.7.2009

               BG

               Официален вестник на Европейския съюз

               L 177/3

      РЕШЕНИЕ НА СЪВЕТА

   от 7 юли 2009 година
   за назначаване на член от Обединеното кралство в Европейския икономически и социален комитет
   (2009/525/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 259 от него,
   като взе предвид Договора за създаване на Европейската общност за атомна енергия, и по-специално член 167 от него,
   като взе предвид Решение 2006/651/ЕО, Евратом (1),
   като взе предвид предложението на правителството на Обединеното кралство,
   като взе предвид становището на Комисията,
   като има предвид, че след оставката на г-жа Marge CAREY се освободи едно място за член на Европейския икономически и социален комитет,
   РЕШИ:
   Член 1
   Г-жа Dörthe WEIMANN, II ГРУПА (Група на работниците) се назначава за член на Европейския икономически и социален комитет за остатъка от мандата, а именно до 20 септември 2010 г.
   Член 2
   Настоящото решение поражда действие от деня на приемането му.

      Съставено в Брюксел на 7 юли 2009 година.

            За Съвета

            Председател

         A. BORG

      (1)  ОВ L 269, 28.9.2006 г., стр. 13.


title: 2010/662/ЕС: Решение на Европейския парламент и на Съвета от 20 октомври 2010 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/001 DK/Nordjylland от Дания)

text:
               4.11.2010

               BG

               Официален вестник на Европейския съюз

               L 286/18

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 20 октомври 2010 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/001 DK/Nordjylland от Дания)
   (2010/662/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-нататък „ЕФПГ“) е създаден, за да предоставя допълнителна подкрепа на работниците, съкратени в резултат на значими структурни промени в световната търговия, дължащи се на глобализацията, и за да помага на работниците при повторното им интегриране на пазара на труда.

               (2)

               Обхватът на ЕФПГ беше разширен за подадени след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 милиона евро.

               (4)

               На 22 януари 2010 г. Дания подаде заявление за мобилизиране на ЕФПГ във връзка със съкращения в сектора на производството на машини и оборудване в региона Nordjylland. До 28 април 2010 г. към заявлението бе добавена допълнителна информация. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. С оглед на това Комисията предлага да бъдат мобилизирани средства в размер на 7 521 359 EUR.

               (5)

               Поради това ЕФПГ следва да бъде мобилизиран за предоставяне на финансово участие по заявлението, подадено от Дания,

         РЕШИХА:
   Член 1
   В рамките на общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 7 521 359 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 20 октомври 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.